IFEC โว IWIND เดินเครื่องได้ 100% รู้ผล COD 13 พ.ย.นี้
IFEC เผยบ.ลูก "อินเตอร์ ฟาร์อีสท์ วินด์ อินเตอร์เนชั่นแนล (IWIND)" สามารถผลิตไฟฟ้าได้เต็มกำลังการผลิต 100% เตรียมกำหนดวัน COD 13 พ.ย.นี้ จ่อลงนามสัญญาซื้อขายหุ้นโครงการ Samdal Wind Farm เกาหลีใต้ กำลังการผลิต 33MW ปลายเดือนหน้า
29 ต.ค. 2558

ดร.สุเมธ สุทธภักติ กรรมการผู้จัดการใหญ่ บริษัท อินเตอร์ ฟาร์อีสท์ วินด์ อินเตอร์เนชั่นแนล จำกัด (IWIND) ซึ่งเป็นบริษัทลูกของ บริษัท อินเตอร์ ฟาร์อีสท์ เอ็นเนอร์ยี่ คอร์ปอเรชั่น จำกัด (มหาชน) หรือ IFEC เปิดเผยว่า จากการที่ IWIND ได้ดำเนินการทดสอบกังหันลมผลิตกระแสไฟฟ้า (Pre Commissioning) และทดสอบคุณภาพไฟฟ้า (Power Quality Test) กับทางการไฟฟ้าส่วนภูมิภาคมาช่วงระยะเวลาหนึ่ง ซึ่งผลการทดสอบดังกล่าวเป็นไปได้ด้วยดี
โดยพบว่าปริมาณไฟฟ้าที่ผลิตได้สามารถไต่ระดับขึ้นสู่ประสิทธิภาพการผลิตที่ PF (Plant Factor) ที่ 100% รวมทั้งการทำงานของอุปกรณ์กังหันลมแต่ละชุด มีประสิทธิภาพดีเยี่ยม ทางบริษัทฯ จึงได้ข้อสรุปสิ้นสุดร่วมกับการไฟฟ้าส่วนภูมิภาค เพื่อกำหนดวัน COD ที่แน่นอน ไว้ภายในวันศุกร์ที่ 13 พฤศจิกายน 2558 เวลา 09.00 น. เป็นต้นไป
สำหรับผลของการเริ่มทดสอบผลิตกระแสไฟฟ้าในช่วงที่ผ่านมานั้น ผู้บริหารบริษัทได้วิเคราะห์และคาดการณ์ว่า การดำเนินการผลิตกระแสไฟฟ้าในภาพรวมของโครงการนี้ จะสามารถพิสูจน์ระดับประสิทธิภาพโรงไฟฟ้าตลอดทั้งปี เฉลี่ยอยู่ที่ 25-26 %  PF (Plant Factor) สูงกว่าตัวเลขที่คาดการณ์ไว้ ตามรายงานการศึกษาความเป็นไปได้ของโครงการที่ 21.5% PF (Plant Factor)
ทั้งนี้เกิดจากการปรับลักษณะความยาวของใบพัดที่กว้างขึ้นเพื่อรับกระแสลม และอิทธิพลจากช่องเขาตามตำแหน่งที่ตั้งของโครงการทำให้ฐานรายได้สูงกว่าที่ประมาณการได้อย่างชัดเจน ในขณะเดียวกันบริษัทจะเริ่มดำเนินการพัฒนาโครงการต่อเนื่องทันทีในส่วนของโครงการนาลมลิกอร์ขนาด 8.965 เมกะวัตต์ และลมเทพาขนาด 4.8 เมกะวัตต์ ซึ่งการออกแบบโครงการและที่ตั้งล้วนแต่อยู่ในพื้นที่ที่มีศักยภาพผลิตกระแสไฟฟ้าได้ดีเยี่ยม โดยโครงการทั้ง 2 จะมีกำหนดการป้อนกระแสไฟฟ้าเข้าสู่ระบบจำหน่ายภายในปี 2559 อย่างต่อเนื่อง ในขณะที่โครงการระดับขนาดกลางและใหญ่ ที่ได้เริ่มดำเนินการไว้ก็จะถูกนำมาดำเนินการควบคู่กันไปตามลำดับ
สำหรับแผนลงทุนโครงการในต่างประเทศ บริษัทฯ ได้เตรียมลงนามสัญญาซื้อขายหุ้นโครงการ Samdal Wind Farm ที่เกาะเชจู ประเทศเกาหลีใต้ ขนาดกำลังการผลิต 33 เมกะวัตต์ ภายในเดือนพฤศจิกายนนี้ โดยได้ข้อสรุปและแผนโครงสร้างการบริหารงานที่ชัดเจนเป็นที่เรียบร้อย โดยจะสามารถรับรู้รายได้ในทันที
ขณะเดียวกันบริษัทฯ Inter Far East Wind International Company Limited อยู่ในระหว่างการเตรียมเข้าพัฒนาโครงการที่ประเทศออสเตรเลีย ขนาดกำลังการผลิต 284.30 เมกะวัตต์ รวมทั้งโครงการกังหันลมพื้นที่ราบสูงในประเทศเวียดนาม กำลังการผลิตรวม 210 เมกะวัตต์
โดยคาดว่าจะสามารถลงนามเดินหน้าโครงการภายในก่อนสิ้นปี 2558 นี้ ซึ่งนับว่าจะเป็นการโตแบบก้าวกระโดด ตอกย้ำความสำเร็จจากโครงการทุ่งกังหันลมเลียบชายฝั่งปากพนัง คณะกรรมการบริหารบริษัทฯ ได้ข้อสรุปถึงผลการตอบรับข้อเสนอการเข้ามาร่วมทุนของบริษัท Goldwind International ผู้ผลิตกังหันลมอันดับต้นๆ ของโลก โดยทาง Goldwind จะเข้ามาเป็นหุ้นส่วนยุทธศาสตร์ เพื่อเสริมความเข้มแข็ง ให้กับ iWind สำหรับบุกตลาดต่างประเทศ โดยจะมีโครงการร่วมมือกันในโครงการที่ได้รับสัญญาซื้อขายไฟฟ้า (PPA) แล้ว ของ Goldwind International ที่ประเทศออสเตรเลียในเบื้องต้น โดยบริษัทจะใคร่ขอชี้แจงในวาระโอกาสต่อไป